Primăria Capitalei lansează proiectul care interzice debranșările de la RADET

Primăria Capitalei a lansat în dezbatere publică un proiect de hotărâre de aprobare a unui studiu comandat de instituție, studiu care recomandă ca, în cele mai multe zone compacte de blocuri "comuniste" din Capitală, debranșarea de la sistemul centralizat de încălzire operat de RADET și instalarea de centrale termice individuale să fie interzise, potrivit Profit.ro.

Aceasta urmează să se întâmple prin declararea lor ca fiind zone unitare de încălzire. "(...) pentru dimensionarea adecvată a indicatorilor economici ai investițiilor pentru modernizarea SACET, în vederea realizării proiecțiilor privind necesarul de energie termică și a menținerii numărului de utilizatori ai SACET, instituirea zonelor unitare de încălzire prezintă o importanță deosebită", se arată în raportul de specialitate al proiectului de hotărâre.